b'\n_START_ARTICLE_\nZohar\n_START_SECTION_\nIzvor\n_START_PARAGRAPH_\nPo judovskem filozofu in zgodovinarju nem\xc5\xa1kega rodu Gershomu Scholemu (1897\xe2\x80\x931982) je ve\xc4\x8dina Zoharja napisana v vzvi\xc5\xa1enem slogu aramej\xc5\xa1\xc4\x8dine, ki so jo govorili v Palestini v 2. stoletju na\xc5\xa1ega \xc5\xa1tetja. Zohar se je najprej pojavil v \xc5\xa0paniji v 13. stoletju. Prvi ga je objavil judovski pisec in rabin Mojzes Ben \xc5\xa0em-Tov de Leon (okoli 1240\xe2\x80\x931305). Delo je pripisoval palestinskemu rabinu iz 2. stoletja Simeonu Bar Jokaju. Judovsko zgodovinopisje navaja, da se je rabin Simeon med rimskim preganjanjem skril v jamo za 13 let in s svojim sinom Eliezarjem raziskoval toro. V tem \xc4\x8dasu naj bi ga navdihnil Bog, da napi\xc5\xa1e Zohar._NEWLINE_Zaradi dejstva, da je Zohar na\xc5\xa1el le en \xc4\x8dlovek, rabin Leonski, in da se delo nana\xc5\xa1a na dogodke po nastanku Talmuda, so od za\xc4\x8detka dvomili v verodostojnost dela. Obstaja zgodba, da je po smrti Mosesa de Leona bogat mo\xc5\xbe iz \xc3\x81vile po imenu Jo\xc5\xbeef ponudil vdovi, ki je ostala brez premo\xc5\xbeenja, veliko vsoto denarja za izvirnik, po katerem je njen umrli mo\xc5\xbe naredil kopijo. Tedaj je vdova priznala, da je bil resni\xc4\x8dni tvorec dela prav njen mo\xc5\xbe. Ve\xc4\x8dkrat ga je vpra\xc5\xa1ala, zakaj se je odlo\xc4\x8dil in \xc5\xbeelel priznati drugemu lastna u\xc4\x8denja. Vedno ji je odgovoril, da bi bil nauk iz ust Simeona bar Johaja lahko bogat vir zaslu\xc5\xbeka. \xc4\x8ceprav je zgodba neverjetna, dokazuje vsaj to, da so kmalu po nastanku nekateri verjeli, da ga je v celoti zapisal Moses de Leon.'